               COMISIA EUROPEANĂ
            Bruxelles, 20.6.2017
            COM(2017) 329 final
            2017/0134(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            privind armonizarea venitului național brut la prețurile pieței (Regulamentul VNB) și abrogarea Directivei 89/130/CEE, Euratom a Consiliului și a Regulamentului (CE, Euratom) nr. 1287/2003 al Consiliului
            (Text cu relevanță pentru SEE)

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Venitul național brut (VNB) constituie baza calculării celei mai mari părți din resursele proprii ale bugetului Uniunii Europene (UE). Regulamentul (CE, Euratom) nr. 1287/2003 al Consiliului din 15 iulie 2003 privind armonizarea venitului național brut la prețurile pieței (Regulamentul VNB)
                  1
                stabilește baza statistică pentru calcularea și verificarea statisticilor privind VNB pentru resursele proprii.

               Comisia consideră că este necesar să se revizuiască Regulamentul privind VNB din următoarele motive:

               –O nouă „decizie privind resursele proprii”, Decizia 2014/335/UE,Euratom a Consiliului privind sistemul de resurse proprii al Uniunii Europene
                  2
               , a fost adoptată la 26 mai 2014 și a intrat în vigoare la 1 octombrie 2016. Această decizie prevede că, în scopul stabilirii resurselor proprii, VNB al statelor membre se definește în conformitate cu Regulamentul (UE) nr. 549/2013 al Parlamentului European și al Consiliului din 21 mai 2013 privind Sistemul european de conturi naționale și regionale din Uniunea Europeană (SEC 2010)

               –SEC 2010
                  3
                a fost adoptat la 21 mai 2013, iar în septembrie 2014 a devenit noul standard pentru calcularea conturilor naționale în UE. El înlocuiește Regulamentul (CE) nr. 2223/96 al Consiliului din 25 iunie 1996 privind Sistemul European de conturi naționale și regionale din Comunitate
                  4
                (SEC 95).

               –Raportul special nr. 11/2013 al Curții de Conturi Europene intitulat „Ameliorarea calității datelor privind venitul național brut (VNB): o abordare mai structurată și mai bine direcționată ar îmbunătăți eficacitatea verificării realizate de Comisie”
                  5
                a făcut o serie de recomandări privind modalitățile de îmbunătățire a acestei activități.

               –„Comunicarea Comisiei către Parlamentul European și Consiliu privind metoda de producere a statisticilor UE: o viziune pentru decada următoare”
                  6
                conține, printre altele, propuneri pentru integrarea proceselor de producție statistică, cum ar fi armonizarea datelor de transmitere a datelor referitoare la conturile naționale și integrarea lor într-un singur sistem IT.

               –Deoarece datele aferente VNB sunt utilizate în alte scopuri decât stabilirea resurselor proprii și pentru a păstra integritatea statistică, un temei juridic diferit pentru producerea de statistici, articolul 338 alineatul (1) din Tratatul privind funcționarea Uniunii Europene (TFUE), este considerat a fi mai adecvat decât temeiul juridic existent și anume Decizia 2000/597/CE,Euratom a Consiliului din 29 septembrie 2000 privind sistemul de resurse proprii al Comunităților
                  7
               , care, oricum, a fost abrogată.

               –Sistemul statistic european (SSE) a decis să își concentreze competențele comitologice într-un singur comitet și anume Comitetul Sistemului Statistic European (Comitetul SSE); aceasta înseamnă că actualul Comitet VNB ar trebui înlocuit cu un grup oficial de experți.

               •Coerența cu dispozițiile politicii existente în domeniul de politică relevant

                  Conținutul propunerii este foarte similar cu cel al Regulamentului (CE, Euratom) nr. 1287/2003. Totuși, dispozițiile propunerii vor fi împărțite între un regulament adoptat de către Consiliu și Parlamentul European și o decizie a Comisiei care să definească activitatea grupului oficial de experți care va înlocui Comitetul VNB.

               •Coerența cu alte politici ale Uniunii

                  Nu se aplică.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Articolul 338 din TFUE constituie temeiul juridic al statisticilor europene. În conformitate cu articolul 338 alineatul (1), Parlamentul European și Consiliul, acționând în conformitate cu procedura legislativă ordinară, adoptă măsuri în vederea producerii de statistici în cazurile în care sunt necesare pentru ca UE să își poată îndeplini rolul. Articolul 338 alineatul (2) stabilește cerințele pentru producerea statisticilor europene și prevede că acestea trebuie să respecte standardele de imparțialitate, fiabilitate, obiectivitate, independență științifică, eficiență a costurilor și confidențialitate a informațiilor statistice.

                  Utilizarea articolului 338 alineatul (1) din TFUE ca temei juridic este o modificare în raport cu Regulamentul (CE, Euratom) nr. 1287/2003 al cărui temei juridic a fost articolul 8 alineatul (2) din precedenta decizie privind resursele proprii și anume Decizia 2000/597/CE, Euratom. Noua decizie privind resursele proprii (Decizia 2014/335/UE, Euratom a Consiliului) nu conține un temei juridic similar pentru adoptarea unui nou regulament privind VNB.

                  Principalul obiectiv al prezentului regulament este de a alinia VNB la Regulamentul (UE) nr. 549/2013 al cărui temei juridic este, de asemenea, articolul 338 alineatul (1). În plus, datele referitoare la VNB sunt utilizate în alte scopuri decât stabilirea resurselor proprii, în special politicile economice naționale și diverse politici ale Uniunii. Având în vedere cele expuse anterior, articolul 338 alineatul (1) din TFUE constituie un temei juridic relevant și adecvat. Prin utilizarea articolului 338 alineatul (1) din TFUE, este posibil să se ia în considerare și să se susțină politicile prezentate în noua decizie privind resursele proprii și, în același timp, să se evidențieze conținutul statistic mai amplu al prezentului nou regulament propus.

               •Subsidiaritatea (în cazul competențelor neexclusive)

                  Principiul subsidiarității se aplică în măsura în care propunerea nu este de competența exclusivă a Uniunii.

                  Prezenta propunere de regulament a fost redactată cu scopul de a consolida comparabilitatea, fiabilitatea și exhaustivitatea datelor agregate referitoare la VNB. Datele referitoare la VNB pot fi verificate numai la nivelul UE pentru a stabili contribuțiile la bugetul UE. Statele membre acționând independent nu pot realiza în mod satisfăcător obiectivele acțiunii propuse cu scopul de a asigura comparabilitatea, fiabilitatea și exhaustivitatea. Acțiunea este mai eficientă la nivelul UE, pe baza unui act legislativ al UE.

                  Prin urmare, Uniunea poate adopta măsuri în acest domeniu în conformitate cu principiul subsidiarității prevăzut la articolul 5 din tratat.

               •Proporționalitatea

                  Propunerea vizează colectarea datelor referitoare la VNB. În conformitate cu articolul 10 alineatul (1) din SEC 2010, care este o dispoziție tranzitorie, măsurile uniforme definitive de colectare a resurselor proprii ar trebui să continue să fie SEC 95, în timp ce Decizia 2007/436/CE, Euratom a Consiliului din 7 iunie 2007 privind sistemul de resurse proprii al Comunităților Europene
                     8
                   rămâne în vigoare. Decizia 2007/436/CE, Euratom este în prezent înlocuită și, prin urmare, colectarea datelor referitoare la VNB trebuie să fie adaptată în consecință.

                  Modificările propuse la situația existentă în baza Regulamentului (CE, Euratom) nr. 1287/2003 constau în adaptarea datelor referitoare la VNB raportat la SEC 2010 și introducerea CSSE ca fiind comitetul relevant din punct de vedere comitologic în locul Comitetului VNB ca partea a unei noi structuri SSE menită să îmbunătățească coordonarea și parteneriatul în cadrul unei structuri piramidale clare în interiorul SSE, CSSE fiind organismul strategic de cel mai înalt nivel. În februarie 2012
                     9
                  , CSSE a susținut această nouă abordare.

                  Aceasta nu depășește ceea ce este necesar pentru realizarea obiectivelor regulamentului.

               •Alegerea instrumentului

                  Instrumentul este același ca și cel utilizat pentru legislația în vigoare. Totuși, o viitoare decizie a Comisiei de înființare a unui grup de experți privind VNB după intrarea în vigoare a prezentului regulament va fi necesară.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluările ex post/verificările adecvării legislației existente

                  Trebuie evidențiat faptul că prezentul regulament este o simplă actualizare a celui existent, care este necesară pentru a se ține seama de noul temei juridic, de noua decizie privind resursele proprii și de legislația conexă, de SEC 2010 și de recomandările făcute de Curtea de Conturi Europeană în auditul ei special.

                  Pe baza standardelor Comisiei, a fost aplicat sistemul Eurostat de evaluare a legislației existente, inclusiv evaluarea programului statistic european
                     10
                  , el fiind în centrul întregului proces. În plus, în fiecare an sunt realizate sondaje în rândul utilizatorilor pentru a obține o mai bună cunoaștere a acestora, a nevoilor și a satisfacției lor în ceea ce privește serviciile furnizate de Eurostat. Rezultatele evaluării sunt utilizate de Eurostat pentru îmbunătățirea procesului de producere a informațiilor statistice și a produselor sale statistice. Ele contribuie la diverse planuri strategice, precum programul de lucru și planul de gestionare.

               Analize continue ale produselor Eurostat au fost efectuate în rândul părților interesate (utilizatori și state membre) în mod regulat până în 2013. Cea mai recentă pentru conturile naționale a fost realizată în 2010
                  11
               . Sfera de cuprindere a fost întregul set de conturi naționale, dar constatările sunt relevante pentru VNB care este un agregat esențial.

               Satisfacția utilizatorilor măsurată prin indicele de satisfacție (IS)
                  12
                pentru o serie de factori. IS pentru comparabilitate între țări și regiuni (un element esențial în prezenta propunere) a fost de 0,8. O recomandare privind îmbunătățirea metadatelor a fost pusă în aplicare.

               În ceea ce privește Comitetul VNB, care va fi înlocuit cu grupul oficial de experți, au existat punctaje mari ale IS în ceea ce privește posibilitatea statelor membre de a contribui și de a pregăti deciziile în interiorul Comitetului VNB (1,0), rolul Comitetului VNB în ceea ce privește contribuția la dezvoltarea metodologiei în domeniul conturilor naționale (1,0) și eficacitatea generală a Comitetului VNB (0,83). În ceea ce privește aceasta din urmă și ca răspuns la comentariile libere, s-au adus îmbunătățiri în ceea ce privește limba utilizată în reuniuni (în prezent desfășurate în limba engleză întrucât chestiunile tehnice nu au fost întotdeauna bine înțelese de către interpreți) și disponibilitatea inventarelor VNB. O propunere de a găsi cea mai bună soluție metodologică pentru calcularea și alocarea SIFIM a fost, de asemenea, implementată.

               În fiecare an, Comitetul VNB, în cadrul reuniunii din toamnă, emite un aviz cu privire la adecvația datelor referitoare la VNB în scopul stabilirii resurselor proprii. Avizul a fost întotdeauna pozitiv.

               •Consultările cu părțile interesate

                  Propunerea a fost discutată în detaliu în cadrul reuniunilor Comitetului VNB în 2012 (două sesiuni), 2013 (două sesiuni), 2015 (o sesiune) și 2016 (două sesiuni). Există sprijin pentru propunerea privind transmiterea datelor și a rapoartelor referitoare la calitate, inventarele VNB, mai buna integrare a Comitetului VNB în structura generală de guvernanță a Sistemului Statistic European (SSE), procedura de verificare și vizitele de informare. Comitetul VNB își exprimă satisfacția cu privire la propunerea de aliniere a datei notificării VNB cu programul de transmitere a SEC și cu data notificării PDE, cea de 30 septembrie.

                  Comitetul Sistemului Statistic European (CSSE) a susținut textul în cadrul reuniunii sale din mai 2013 și a fost consultat în mai 2017 cu privire la un text revizuit. Reuniunea directorilor responsabili de statisticile macroeconomice a fost, de asemenea, informată cu regularitate cu privire la evoluția situației.

               •Obținerea și utilizarea expertizei

                  Autoritățile naționale de statistică din statele membre au fost consultate în cadrul Comitetului VNB și al reuniunii directorilor responsabili de statisticile macroeconomice (a se vedea mai sus).

                  Prezenta propunere încorporează și recomandările Curții de Conturi Europene din raportul ei special referitor la VNB.

               •Evaluarea impactului

               Propunerea impune o povară mai mică statelor membre decât situația actuală, deoarece fără o trecere la SEC 2010 pentru resursele proprii, statele membre ar putea fi nevoite să producă un set dublu de conturi, câte unul pentru fiecare standard. Sincronizarea transmiterii datelor pentru resursele proprii bazate pe VNB cu transmiterea datelor pentru alte scopuri contabile naționale (de exemplu agregatele conturilor naționale, statisticile privind datoria excesivă și deficitul excesiv) reduce și sarcina de raportare pentru statele membre.

               Trecerea la SEC 2010 va ameliora calitatea datelor utilizate pentru resursele proprii bazate pe VNB.

               •Adecvarea și simplificarea reglementărilor

                  Propunerea îndeplinește obiectivele de simplificare ale programului REFIT, parțial prin sincronizarea transmiterii datelor pentru resursele proprii bazate pe VNB cu transmiterea datelor pentru alte scopuri contabile naționale, iar parțial prin trecerea la SEC 2010 pentru resursele proprii pentru a evita ca statele membre să producă un set dublu de conturi, unul bazat pe SEC 2010 și unul bazat pe SEC 95.

                  Întrucât propunerea afectează numai contabilii naționali din statele membre, întreprinderile sunt neafectate de propunere.

               •Drepturile fundamentale

                  Nu se aplică.

               4.IMPLICAȚIILE BUGETARE

                  Nu sunt necesare resurse bugetare suplimentare.

               5.ALTE ELEMENTE

               •Planurile de punere în aplicare și măsurile de monitorizare, evaluare și raportare

                  Astfel cum a fost cazul pentru actualul Regulament privind VNB, un raport aplicarea sa este preconizat după trei ani, adică până la 31 decembrie 2022. El va cuprinde aspecte precum respectarea termenelor și calitatea inventarelor VNB și a datelor referitoare la VNB, funcționarea CSSE și a grupului oficial de experți și îmbunătățirile aduse VNB.

                  Nu mai devreme de cinci ani de la data aplicării prezentului regulament, Comisia efectuează o evaluare a prezentului regulament și prezintă Parlamentului European și Consiliului un raport conținând constatările principale. Evaluarea se efectuează în conformitate cu Orientările Comisiei privind o mai bună legiferare
                     13
                  .

                  Statele membre pun la dispoziția Comisiei informațiile necesare pentru pregătirea respectivului raport.

                  Verificarea VNB pentru resursele proprii este examinată foarte amănunțit de Curtea Europeană de Conturi în capitolul „Venituri” din raportul ei anual.

                  Activitățile în acest domeniu se raportează de două ori pe an în cadrul reuniunii directorilor responsabili de statisticile macroeconomice.

               •Documente explicative (în cazul directivelor)

                  Niciunul.

               •Explicații detaliate referitoare la dispozițiile specifice ale propunerii

               Structura propunerii se bazează pe actualul Regulament privind VNB. Principalele modificări sunt rezumate în continuare:

               Preambul și considerente

               Pentru punerea accentului pe integritatea statistică în cursul compilării și armonizării VNB, temeiul juridic este articolul 338 alineatul (1) din TFUE. O trimitere la noua legislația statistică
                  14
                și Codul de bune practici al statisticilor europene
                  15
                au fost adăugate, la fel ca și trimiterile la legislația privind resursele proprii.

               Articolul 1: Definiție

               Acest articol definește PIB și VNB. Nu există nicio modificare substanțială; este o actualizare a standardului care trebuie utilizat de la SEC 95 la SEC 2010.

               Articolul 2: Transmiterea datelor, revizuirile și rapoartele referitoare la calitate

               Se propune ca datele să fie transmise la Eurostat până la 30 septembrie în loc de 22 septembrie. Aceasta pentru a fi în sincronie cu data transmiterii altor date referitoare la conturile naționale și, prin urmare, pentru a reduce sarcinile de răspuns pentru statele membre.

               Articolul 3: inventarul VNB

               Adaptare la SEC 2010. Având în vedere durata procedurii de ratificare a legislației privind resursele proprii, termenul pentru punerea la dispoziție a inventarelor a trecut deja. Acest articol prevede, de asemenea, un calendar de actualizare a inventarelor.

               Articolul 4: Grupul de experți pentru VNB

               Pentru a îmbunătăți coordonarea și parteneriatul, Comisia a propus o nouă structură a SSE care constă într-o structură piramidală clară în interiorul SSE, CSSE fiind organismul strategic de cel mai înalt nivel. Unul dintre aspectele acestei eficientizări constă în concentrarea competențelor în materie de comitologie la nivelul CSSE. În februarie 2012
                  16
               , CSSE a susținut această nouă abordare. Prin urmare, activitatea noncomitologică desfășurată în prezent în cadrul Comitetului VNB, inclusiv un aviz anual privind caracterul adecvat al datelor referitoare la VNB transmise în fiecare an de către statele membre pentru resursele proprii va intra în responsabilitatea unui nou grup oficial de experți care urmează să fie stabilit de către Comisie. Definirea celor mai multe dintre sarcinile noncomitologice definite în actualul Regulament privind VNB pentru Comitetul VNB este transmisă acum deciziei Comisiei.

               Articolul 5: Procedura de verificare. Clarificări cu privire la punerea corectă în aplicare a SEC. Îmbunătățirea procedurilor de compilare

               Comisia va continua să fie responsabilă de verificarea surselor și a metodelor aferente VNB. Odată cu adoptarea SEC 2010, Comisia devine responsabilă și de clarificarea punerii corecte în aplicare a SEC 2010.

               Articolul 6: Vizitele de informare

               Formularea din actualul Regulament privind VNB prevede „vizite de informare”, dar este vagă cu privire la ceea ce ar însemna în mod concret. Aceste vizite ar putea să vizeze fie aspecte „calitative” (de exemplu conformitatea cu SEC 2010) sau „cantitative” (de exemplu verificarea directă a calculelor). Curtea de Conturi Europeană a recomandat Comisiei (Eurostat) să se concentreze mai mult asupra acestora din urmă.

               Motivul pentru care există un tip diferit de vizite de informare pentru VNB decât cele pentru celelalte resurse proprii este acela că, în timp ce cunoștințele privind metodologia SEC sunt mai susceptibile de a fi întâlnite în Eurostat, cunoștințele practice de punere în aplicare a metodologiei respective pentru a produce estimări la nivel național este mai prevalentă în statele membre.

               Articolul 7

               CSSE are rolul de a asista Comisia în adoptarea măsurilor comitologice necesare pentru armonizarea VNB. Prin urmare, CSSE înlocuiește Comitetul VNB, care va înceta să existe.

               Articolul 8: Raportarea

               Comisia va raporta Parlamentului European și Consiliului.

               Articolul 9: Abrogarea legislației în vigoare

               Prin abrogarea actualului Regulamentul privind VNB și a Directivei privind PNB, deciziile luate în temeiul respectivelor instrumente trebuie să fie menținute.

               2017/0134 (COD)

               Propunere de

               REGULAMENT AL PARLAMENTULUI EUROPEAN ŞI AL CONSILIULUI

               privind armonizarea venitului național brut la prețurile pieței (Regulamentul VNB) și abrogarea Directivei 89/130/CEE, Euratom a Consiliului și a Regulamentului (CE, Euratom) nr. 1287/2003 al Consiliului

               (Text cu relevanță pentru SEE)

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 338 alineatul (1),

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               hotărând în conformitate cu procedura legislativă ordinară,

               întrucât:

               (1)Partea în creștere a resursele proprii ale Uniunii bazate pe produsul național brut la prețurile pieței („PNB”) al statelor membre face necesară consolidarea suplimentară a comparabilității, fiabilității și exhaustivității acestui agregat.

               (2)Integritatea statistică, realizată prin respectarea principiilor Codului de bune practici al statisticilor europene, astfel cum a fost revizuit și actualizat de către Comitetul Sistemului Statistic European la 28 septembrie 2011, precum și a Regulamentului (CE) nr. 223/2009 al Parlamentului European și al Consiliului
                  17
               , are o importanță deosebită în cazul în care statisticile sunt utilizate direct în scopuri administrative.

               (3)Aceste date reprezintă, de asemenea, un instrument analitic important pentru coordonarea politicilor economice naționale și pentru diverse politici ale Uniunii.

               (4)În conformitate cu articolul 2 alineatul (7) din Decizia 2014/335/UE, Euratom a Consiliului, în scopul stabilirii resurselor proprii, VNB înseamnă un VNB anual la prețul pieței, astfel cum se prevede în anexa A din Regulamentul (UE) nr. 549/2013 („SEC 2010”). În plus, în conformitate cu articolul 10 alineatul (1) din Decizia 2014/335/UE, Euratom a Consiliului
                  18
               , și sub rezerva respectării dispozițiilor articolului 10 alineatul (2) din această decizie, Decizia 2007/436/CE a Consiliului, Euratom
                  19
                a fost abrogată.

               (5)Este esențial ca datele referitoare la VNB să fie comparabile și, prin urmare, definițiile relevante și normele contabile din SEC 2010 ar trebui să fie respectate. În acest sens, procedurile de evaluare și datele de bază utilizate efectiv ar trebui să permită aplicarea corectă a definițiilor și a normelor contabile din SEC 2010.

               (6)Este esențial ca sursele și metodele utilizate pentru compilarea VNB să fie fiabile. Aceasta înseamnă că unor statistici de bază solide, adecvate și actualizate ar trebui să li se aplice, în cea mai mare măsură posibilă, tehnici corecte.

               (7)Este esențial ca datele referitoare la VNB să fie exhaustive și, prin urmare, ele ar trebui să țină cont și de activitățile care nu sunt raportate în anchetele statistice sau autorităților fiscale, sociale sau de altă natură administrativă. O îmbunătățire a sferei de cuprindere a VNB presupune dezvoltarea unor baze statistice și a unor proceduri de evaluare adecvate, precum și efectuarea unor ajustări adecvate.

               (8)În vederea asigurării unor condiții uniforme pentru punerea în aplicare a prezentului regulament prin furnizarea de date referitoare la VNB în scopul stabilirii resurselor proprii, Comisiei ar trebui să-i fie conferite competențe de executare cu scopul de a lua măsuri privind inventarul surselor și metodelor utilizate pentru a calcula VNB și componentele acestuia în conformitate cu SEC 2010, precum și măsuri menite să îmbunătățească comparabilitatea, fiabilitatea și exhaustivitatea VNB ale statelor membre. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului
                  20
               .

               (9)Regulamentul (UE, Euratom) nr. 608/2014
                  21
                prevede efectuarea unor vizite de inspecție în statele membre pentru a verifica resursele proprii. Pe lângă respectivele inspecții, Comisia ar trebui să aibă competența de a efectua vizite de informare vizând VNB, pentru a se asigura că datele referitoare la VNB sunt comparabile, fiabile și exhaustive. Participarea reprezentanților autorităților statistice naționale la vizitele de informare privind VNB în alte state membre ar trebui să contribuie la transparența procesului de verificare a VNB.

               (10)În conformitate cu articolul 7 din Regulamentul (CE) nr. 223/2009, Comitetului Sistemului Statistic European (CSSE) i s-a solicitat să pună la dispoziție orientări profesionale.

               (11)Comitetul VNB menționat la articolul 4 din Regulamentul (CE, Euratom) nr. 1287/2003 al Consiliului
                  22
                a emis avize, a pus la dispoziție recomandări și a asistat Comisia în exercitarea competențelor sale de executare. În cadrul strategiei pentru o nouă structură a Sistemului Statistic European menită să îmbunătățească coordonarea și parteneriatul în cadrul unei structuri piramidale clare în interiorul sistemului, Comitetul Sistemului Statistic European, instituit prin Regulamentul (CE) nr. 223/2009, ar trebui să aibă un rol consultativ și să asiste Comisia în exercitarea competențelor sale de executare. În acest sens, Comitetul VNB ar trebui să fie înlocuit cu CSSE pentru a asista Comisia în exercitarea competențelor sale de executare în temeiul prezentului regulament. Cu toate acestea, pentru alte funcții exercitate anterior de către Comitetul VNB în conformitate cu Regulamentul (CE, Euratom) nr. 1287/2003 și care nu au legătură cu asistența în exercitarea competențelor de executare ale Comisiei, aceasta ar trebui să instituie un grup oficial de experți care să îi ofere asistență pentru astfel de alte scopuri.

               (12)Directiva 89/130/CEE, Euratom a Consiliului
                  23
                și Regulamentul (CE, Euratom) nr. 1287/2003 au instituit o procedură pentru verificarea și evaluarea comparabilității, fiabilității și exhaustivității PNB și VNB în cadrul Comitetelor PNB și VNB unde statele membre și Comisia cooperează îndeaproape. Această procedură ar trebui să fie ajustată pentru a se ține cont de utilizarea VNB din SEC 2010 în scopul stabilirii resurselor proprii, de calendarul revizuit pentru punerea la dispoziție a resurselor proprii și de evoluțiile recente din cadrul Sistemului Statistic European. Prin urmare, actele respective ar trebui abrogate.

               ADOPTĂ PREZENTUL REGULAMENT:

               Capitolul I

               Definiția și calcularea venitului național brut la prețurile pieței

               Articolul 1

               1. Venitul național brut la prețurile pieței (VNB) și produsul intern brut la prețurile pieței (PIB) sunt definite în conformitate cu sistemul european de conturi naționale și regionale (SEC 2010), instituit prin Regulamentul (UE) nr. 549/2013.

               2. În conformitate cu punctul 8.89 din anexa A la Regulamentul (UE) nr. 549/2013, PIB este rezultatul final al activității de producție a unităților producătoare rezidente. El poate fi definit în trei moduri:

               (a)metoda producției: PIB este suma valorilor adăugate brute ale diferitelor sectoare instituționale sau ale diferitelor industrii plus impozitele și minus subvențiile pe produse (care nu sunt alocate sectoarelor și industriilor). De asemenea, PIB este soldul contului de producție al economiei totale;

               (b)metoda cheltuielilor: PIB este suma utilizărilor finale ale bunurilor și serviciilor de către unitățile instituționale rezidente (consumul final și formarea brută de capital) plus exporturile și minus importurile de bunuri și servicii;

               (c)metoda veniturilor: PIB este suma utilizărilor contului de exploatare al economiei totale (remunerarea salariaților, impozitele pe producție și importuri minus subvențiile, excedentul brut de exploatare și venitul mixt al economiei totale).

               3. În conformitate cu punctul 8.94 din anexa A la Regulamentul (UE) nr. 549/2013, VNB este venitul primar total de încasat de către unitățile instituționale rezidente; remunerarea salariaților, impozitele pe producție și importuri minus subvenții, venituri din proprietăți (de încasat minus de plătit), excedentul brut din exploatare și venitul mixt brut. VNB este egal cu PIB minus veniturile primare de plătit de către unitățile instituționale rezidente unităților instituționale nerezidente plus veniturile primare de încasat de către unitățile instituționale rezidente de la restul lumii.

               Capitolul II

               Transmiterea datelor privind VNB și a informațiilor suplimentare

               Articolul 2

               1. Statele membre stabilesc VNB în conformitate cu articolul 1 în contextul compilării conturilor naționale uzuale.

               2. Înainte de sfârșitul lunii septembrie a fiecărui an, statele membre transmit Comisiei (Eurostat), în contextul procedurilor contabile naționale, cifrele pentru VNB agregat și componentele acestuia, în conformitate cu definițiile menționate la articolul 1. Totalurile pentru VNB și componentele acestuia pot fi prezentate în conformitate cu cele trei metode menționate la articolul 1 alineatul (2). Cifrele furnizate vizează anul precedent și orice modificări aduse cifrelor pentru anii precedenți.

               3. La comunicarea datelor menționate la alineatul (2), statele membre transmit Comisiei (Eurostat) un raport privind calitatea datelor referitoare la VNB. Raportul cuprinde informațiile necesare pentru a demonstra modul în care s-a obținut agregatul, descriind, în special, orice modificări semnificative ale surselor și metodelor utilizate și explicând revizuirile efectuate estimărilor precedente ale VNB.

               Articolul 3

               1. Pentru a asigura deplina conformitate cu SEC 2010, statele membre furnizează Comisiei (Eurostat) un inventar al surselor și metodelor utilizate pentru calcularea VNB și a componentelor sale în conformitate cu SEC 2010.

               2. Comisia stabilește, prin intermediul unor acte de punere în aplicare, structura și conținutul detaliat al inventarului menționat la alineatul (1), precum și calendarul de actualizare a acestuia. Respectivele acte de punere în aplicare se adoptă în conformitate cu procedura de examinare menționată la articolul 7 alineatul (2).

               3. Pentru a facilita analizele comparabile ale conformității, Comisia elaborează un ghid referitor la inventar în strânsă cooperare cu grupul de experți menționat la articolul 4.

               Capitolul III:

               Proceduri și verificări vizând calcularea VNB

               Articolul 4

               Comisia instituie un grup oficial de experți, compus din reprezentanți ai statelor membre și prezidat de un reprezentant al Comisiei, care să ofere asistență Comisiei și să își exprime punctele de vedere asupra comparabilității, fiabilității și exhaustivității calculelor VNB, să examineze întrebări legate de punerea în aplicare a prezentului regulament și să emită opinii anuale cu privire la caracterul adecvat al datelor referitoare la VNB transmise de statele membre în scopul stabilirii resurselor proprii.

               Articolul 5

               1. Comisia verifică sursele și metodele pentru inventarul menționat la articolul 3 alineatul (1). În acest context se utilizează un model de verificare elaborat de Comisie în strânsă cooperare cu grupul de experți menționat la articolul 4. Modelul se bazează pe principiile evaluării inter pares și ale cost-eficacității.

               2. Comisia stabilește, prin intermediul unor acte de punere în aplicare, măsuri pentru a face ca datele VNB să fie mai comparabile, fiabile și exhaustive. Respectivele acte de punere în aplicare se adoptă în conformitate cu procedura de examinare menționată la articolul 7 alineatul (2).

               Articolul 6

               1. Fără a aduce atingere inspecțiilor prevăzute la articolul 2 din Regulamentul (CE, Euratom) nr. 608/2014, se pot efectua, dacă se consideră necesar, vizite de informare vizând VNB în statele membre de către serviciile Comisiei (Eurostat).

               2. Atunci când efectuează vizite de informare în statele membre, Comisia (Eurostat) poate solicita asistența experților în conturi naționale care reprezintă autoritățile statistice naționale.

               Experții în conturi naționale sunt înscriși pe o listă constituită pe baza unor propuneri voluntare trimisă Comisiei (Eurostat) de către autoritățile naționale răspunzătoare de raportarea conturilor naționale.

               Participarea statelor membre la respectivele vizite este voluntară.

               Articolul 7

               1. Comisia este asistată de Comitetul Sistemului Statistic European instituit prin Regulamentul (CE) nr. 223/2009. Comitetul respectiv este un comitet în sensul Regulamentului (UE) nr. 182/2011.

               2. Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.

               Capitolul IV

               Dispoziții finale

               Articolul 8

               Până la 31 decembrie 2022 cel târziu, Comisia prezintă Parlamentului European și Consiliului un raport privind aplicarea prezentului regulament.

               Articolul 9

               Directiva 89/130/CEE, Euratom și Regulamentul (CE, Euratom) nr. 1287/2003 se abrogă.

               Trimiterile la actele legislative abrogate se interpretează ca trimiteri la prezentul regulament și se interpretează în conformitate cu tabelele de corespondență din anexa la prezentul regulament.

               Articolul 10

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)
                  JO L 181, 19.7.2003, p. 1.

                     (2)
                  JO L 168, 7.6.2014, p. 105.

                     (3)
                  JO L 174, 26.6.2013, p. 1.

                     (4)
                  JO L 310, 30.11.1996, p. 1.

                     (5)
                  JO C 362, 12.12.2013, p. 2.

                     (6)
                  COM(2009) 404 din 10.8.2009.

                     (7)
                  JO L 253, 7.10.2000, p. 42.

                     (8)
                  JO L 163, 23.6.2007, p. 17.

                     (9)
                  A 12-a reuniune a CSSE, 12 februarie 2012.

                     (10)
                  A se vedea http://ec.europa.eu/eurostat/web/quality/evaluation

                     (11)

                     http://ec.europa.eu/eurostat/documents/64157/4375784/08-National+Accounts-RR-2011.pdf/

                     (12)
                  Indicele de satisfacție a (IS) este definit ca numărul de calificative pozitive („bine” sau „foarte bine”) minus numărul celor negative („slab” sau „foarte slab”) împărțite la numărul de calificative pozitive și negative. Poate avea valori între -1 și 1. Este egal cu 1 dacă nu există calificative „slab” sau „foarte slab” și este egal cu -1 dacă nu există calificative „bun” sau „foarte bun”.

                     (13)
                  SWD(2015) 111.

                     (14)
                  Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene (JO L 87, 31.3.2009, p. 164).

                     (15)
                  Susținut de CSSE la 28 septembrie 2011.

                     (16)
                  A 12-a reuniune a CSSE, 12 februarie 2012.

                     (17)
                  Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene și de abrogare a Regulamentului (CE, Euratom) nr. 1101/2008 al Parlamentului European și al Consiliului privind transmiterea de date statistice confidențiale Biroului Statistic al Comunităților Europene, a Regulamentului (CE) nr. 322/97 al Consiliului privind statisticile comunitare și a Deciziei 89/382/CEE, Euratom a Consiliului de constituire a Comitetului pentru programele statistice ale Comunităților Europene (JO L 87, 31.3.2009, p. 164).

                     (18)
                  Decizia 2014/335/UE, Euratom a Consiliului din 26 mai 2014 privind sistemul de resurse proprii ale Uniunii Europene (JO L 168, 7.6.2014, p. 105).

                     (19)
                  Decizia 2007/436/CE, Euratom a Consiliului din 7 iunie 2007 privind sistemul de resurse proprii al Comunităților Europene (JO L 163, 23.6.2007, p. 17).

                     (20)
                  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).

                     (21)
                  Regulamentul (UE, Euratom) nr. 608/2014 al Consiliului din 26 mai 2014 de stabilire a măsurilor de punere în aplicare a sistemului de resurse proprii ale Uniunii Europene (JO L 168, 7.6.2014, p. 29).

                     (22)
                  Regulamentul (CE, Euratom) nr. 1287/2003 al Consiliului din 15 iulie 2003 privind armonizarea venitului național brut la prețurile pieței (Regulamentul VNB) (JO L 181, 19.7.2003, p. 1).

                     (23)
                  Directiva 89/130/CEE, Euratom a Consiliului din 13 februarie 1989 privind armonizarea calculării produsului național brut la prețurile pieței (JO L 49, 21.2.1989, p. 26).

    ---documentbreak---

               COMISIA EUROPEANĂ
            Bruxelles, 20.6.2017
            COM(2017) 329 final
            ANEXĂ
            la Propunerea de
            REGULAMENT AL PARLAMENTULUI EUROPEAN ȘI AL CONSILIULUI
            privind armonizarea venitului național brut la prețurile pieței (Regulamentul VNB) și abrogarea Directivei 89/130/CEE, Euratom a Consiliului și a Regulamentului (CE, Euratom) nr. 1287/2003 al Consiliului

               ANEXĂ

               Tabele de corespondență în conformitate cu articolul 9

                        Directiva 89/130/CEE, Euratom a Consiliului

                        Prezentul regulament

                        Articolul 1

                        Articolul 1 alineatele (1) și (3)

                        Articolul 2

                        Articolul 1 alineatul (2)

                        Articolul 3

                        Articolul 2 alineatele (1) și (2)

                        -

                        Articolul 4

                        Articolul 4

                        Articolul 3

                        Articolul 5

                        Articolul 2 alineatul (3)

                        -

                        Articolul 5

                        -

                        Articolul 6

                        Articolul 6

                        Articolul 7

                        Articolul 7

                        -

                        Articolul 8

                        -

                        Articolul 9

                        -

                        Articolul 10

                        Articolul 8

                        -

                        Articolul 9

                        Articolul 11

                        Articolul 10

                        Regulamentul (CE, Euratom) nr. 1287/2003

                        Prezentul regulament

                        Articolul 1

                        Articolul 1

                        Articolul 2

                        Articolul 2

                        Articolul 3

                        Articolul 3

                        -

                        Articolul 4

                        Articolul 4

                        Articolul 7

                        Articolul 5 alineatul (1)

                        Articolul 5

                        Articolul 5 alineatul (2)

                        -

                        Articolul 5 alineatul (3)

                        -

                        Articolul 6

                        Articolul 6

                        Articolul 7

                        Articolul 8

                        -

                        Articolul 9

                        Articolul 8

                        Articolul 10